Man lê glo dae lank honger, beseer in staatshospitaal | Maroela Media
Man lê glo dae lank honger, beseer in staatshospitaal
Devon Knoetze is erg beseer toe hy saam met sy ma en susterskind in 'n motorongeluk was. (Foto: Verskaf)
'n 26-jarige man van Bronkhorstspruit sal moontlik binnekort in die Steve Biko-hospitaal in Pretoria geopereer word nadat hy glo drie dae lank sonder behandeling en honger in die Mamelodi-hospitaal gelê het.
Devon Knoetze was Donderdag saam met sy ma, Theresa Knoetze (61), en susterskind, Jandré (5), in 'n motorongeluk. Knoetze het ernstige beserings aan albei sy bene opgedoen en moet onder meer 'n knievervanging kry.
Volgens Sulet Venter, Knoetze se suster, het hy sedert sy opname Donderdag in die Mamelodi-hospitaal uiters swak behandeling ontvang.
"Sy linkerbeen is soos 'n bees s'n toegewerk. Lelike, los steke waar dele van die wond nog uitsteek. Jy kan ook sien dat sy regterknie gebreek is. Die been steek uit, maar niks is daaraan gedoen nie," sê Venter.
Sy linkerbeen is rofweg toegewerk. (Foto: Verskaf)
"Sy verbande is in die drie dae dat hy daar gelê het, nooit geruil nie. Verder het hy homself natgemaak omdat die kateter wat vir hom ingesit is, nooit leeg- of skoongemaak is nie."
Knoetze het glo eers Saterdag vir die eerste keer pynpille en kos gekry.
"As ons nie vir hom kos gevat het nie, sou hy honger gely het. Die pasiënte wat met hom 'n saal gedeel het, kry net so swaar."
Sy sê ook dat hulle enkele pasiënte gesien het wat niks behalwe droë brood gehad het om te eet nie.
Volgens Venter het sy Saterdag 'n bohaai by dié hospitaal opgeskop en aangedring om haar broer huis toe te neem sodat sy self na hom kan omsien. 'n Dokter het hom gevolglik op eie risiko ontslaan.
Hulle ma, Theresa, is ná die ongeluk ook in die hospitaal opgeneem en sterk tans steeds daar aan. Dit blyk egter dat haar omstandighede ietwat beter is as dié van haar seun, hoewel die familie nog wag op terugvoer oor watter behandeling vir Theresa voorlê.
"My ma het inwendige beserings opgedoen. Haar long het platgeval en haar niere gee probleme. Ons wag nog om te hoor of sy geopereer moet word."
Jandré het tydens die ongeluk 'n sweepslagbesering opgedoen en is nie in die hospitaal opgeneem nie.
Carenesta de Jager, 'n oudraadslid van Bronkhorstspruit, het Venter gehelp om haar broer Maandag voorlopig by die Steve Biko-hospitaal te laat opneem nadat sy van die situasie gehoor het.
"Ons weet dat hy Maandag onder meer breinskanderings ondergaan het en dat hy geopereer moet word. Dit is egter onduidelik of hy al amptelik in die Steve Biko-hospitaal opgeneem is en of hy die operasie hier sal ontvang.
Sy regterknie is gebreek en nooit behandel nie. Die been het uitgesteek. (Foto: Verskaf)
"Ons vrees dat hulle hom sal terugstuur Mamelodi-hospitaal toe. Indien dit gebeur, sal hy moontlik sy bene verloor."
De Jager sê dat sy in samewerking met Philip van Staden, 'n VF Plus-LP, die situasie dophou en dat hulle alles moontlik sal doen om Knoetze te ondersteun.
Venter sê sy het haar familielede ná die ongeluk eers na die Bronkhorstspruit-hospitaal geneem, maar dat hulle van daar af na die Mamelodi-hospitaal verwys is omdat die hospitaal glo nie die hulpbronne gehad het om Knoetze en Theresa verder te behandel nie.
Die departement van gesondheid het bykomende inligting oor Knoetze se beweerde behandeling aangevra en aangedui dat hy later terugvoer sal gee.
Konstabel vas ná vlaag sakerooftogte
'Koperkabeldiewe' op heterdaad betrap
Dis skandelik dat mense sulke behandeling ontvang in staatshospitale!!!! Ek sidder vir die dag wat ek iets moet oorkom en aan hul genade uitgelewer word. Sies vir julle!!!
Viva vir die kubaanse en BEE dokters. Uiters swak en dit is om n mens siek te maak. Useless spul " first aiders" – nie dokters nie
Laat almal wat sulke slegte behandeling is staatshospitale n what,s up groep stig en die info uitstuur. Nie ander sosiale media nie want lyk my dit word gesensureer.
Daarom, verkies ek om sonder behandeling in my bed dood te gaan. Mag die Here almal hierdie swak behandeling spaar..
Ek bid vir jou seun! Mag jy die regte hulp kry om spoedig en suksesvol te herstel.
Dit is absoluut ontstellend hoe DevonKnoetze behandel is. Ek het n familie-lid wat by Steve Biko werk – ek was nou al 2 maal in April daar (by onkologie) & ek is absoluut op die hande gedra. Personeel het agterna gebel om te vra of ek tevrede was & hoe dit met my gaan… Ek haal my hoed vir hulle af! Ek bid dat Devon dringend goeie behandeling sal kry & sommer gou weer gesond sal wees! Dis skreiend hoe die personeel soms net "don't care / ignorant" kan wees!! Sterkte Devon! HS